**Grijă de noapte**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

eu încă mai cred în femeia stângace

cu sufletul ghem

cu inima ace

pe care cu grijă de noapte-l desface

şi țese o pânză

o pânză de foc

pe care o-ncinge mereu la mijloc

eu încă mai cred în femeia de-o zi

cu sufletul strâmb

cu inima gri

pe care cu grijă de noapte-l îndreaptă

cu limbă de moarte

o moarte ce-aşteaptă

ca ea să-şi revendice dreptul în carte

eu încă mai cred în femeia-tăceri

cu sufletul orb

cu urme de ieri

pe care cu grijă de noapte le trece

pe umărul lui

şi pe buza lui rece

ca ea să rămână, ca el să nu plece

eu încă mai cred că există femei

iar toate se-ascund

şi mor prea curând

din toate rămâne

cumva

umbra ei

7 martie – 16 decembrie 2018, Constanţa